Jerry Mateparae

Jeremiah «Jerry» Mateparae (født 1954) er en nyzealandsk hæroffiser (generalløytnant) som fra 31. august 2011 til 31. august 2016 var generalguvernør i Kongeriket New Zealand. Han er den første maori som har blitt sjef for det nyzealandske forsvaret.«NZ gets first Maori defence chief», BBC News, 6. mars 2006. Besøkt 25. august 2011. 

 Militær karriere 
Mateparae vervet seg i 1972 til New Zealands hær og tjenestegjorde som soldat. I 1976 tok han offisersutdannelse i Australia. Senere har han tatt stabsskole i Storbritannia og Australia. Mateparae har mastergrad fra University of Waikato.

Han har ført befal på tropps-, kompani- og bataljonsnivå og har arbeidet ved militære skoler. I tillegg til tjeneste i hæren har han også tjenestegjort i New Zealand Special Air Service. Fra 1994 til 1995 var han militærobservatør for UNTSO i Sør-Libanon. Mateparae førte i 1998 befal over den fredsbevarende styrken Operasjon Belisi, som ble satt inn på den borgerkrigsherjede øya Bougainville i Papua Ny-Guinea. Mateparae hatt ledende stillinger i New Zealands forsvar. I 1999 ble han øverstkommanderende for landstridskreftene og fra desember samme år til juli 2001 ledet han New Zealands tropper i Øst-Timor. I 2002 ble han hærsjef. Han ble forfremmet til generalløytnant og overtok stillingen som forsvarssjef i 2006. Mateparae ble i august 2010 utpekt til sjef for etterretningstjenesten Government Communications Security Bureau (GCSB), der han begynte i februar 2011, men trakk seg 1. juli 2011 fra sjefsstillingen i påvente av å overta som generalguvernør. 

 Generalguvernør 
Utnevnelsen til generalguvernør ble kunngjort i mars 2011«Approval for new Governor-General», TVNZ, 8. mars 2011. Besøkt 25. august 2011. og ble godkjent av dronning Elizabeth II av New Zealand 7. mars 2011.«Appointment of new Governor-General of New Zealand», The Royal Household, 7. mars 2011. Besøkt 25. august 2011. Mateparae ble innsatt som generalguvernør 31. august 2011.«New governor-general sworn in», nzherald, 31. august 2011. Besøkt 1. september 2011. Han overtok etter Anand Satyanand.

Mateparaes periode som generalguvernør utløp 31. august 2016.«Governor-General Sir Jerry Mateparae farewelled from role», nzherald, 24. august 2016. Besøkt 1. oktober 2016. Han ble etterfulgt i embetet av Patsy Reddy.

 Utmerkelser 
I 1999 ble Mateparae utnevnt til offiser av New Zealands fortjenstorden for sin innsats på Bougainville. Han ble i 2011 forfremmet til ridder storfølgesvenn i samme orden, ble med dette adlet og fikk rett til å føre tiltaleformen sir foran sitt navn. Mateparae er også følgesvenn av Dronningens tjenesteorden, samt innehaver av New Zealand Operational Service Medal, New Zealand General Service Medal 1992 (Non-Warlike), New Zealand Armed Forces Award with clasp og East Timor Medal, samt FN-medaljen i UNTSO-bånd. I 2011 ble han tildelt den singaporske ordenen Darjah Utama Bakti Cemerlang (Tentera).«President confers top award on former NZ chief of defence force», AsiaOne, 27. mai 2011. Han er Fellow av New Zealand Institute of Management.

I kraft av embetet som generalguvernør var Mateparae ordenskansler for de nyzealandske ordenene New Zealand-ordenen og New Zealands fortjenstorden og første følgesvenn av Dronningens tjenesteorden.

 Referanser 

 Eksterne lenker 
 Biographical Notes, New Zealand Defence Force

Kategori:Newzealandske generalguvernører
Kategori:New Zealands fortjenstorden
Kategori:Personer fra Manawatu-Wanganui Region